
ΣΧΟΛΙΚΟ ΣΥΜΒΟΥΛΙΟ ΜΟΥΣΙΚΟΥ ΣΧΟΛΕΙΟ ΑΛΙΜΟΥ
ΠΡΑΞΗ 1Η 

[bookmark: _GoBack]Στον Άλιμο και στην αίθουσα πολλαπλών χρήσεων του Μουσικού Σχολείου Αλίμου, σήμερα Τετάρτη 10-5-2017 και ώρα 2.40 μ.μ., συνήλθε το Σχολικό Συμβούλιο, ύστερα από πρόσκληση του Διευθυντή του Μουσικού Σχολείου Αλίμου και Προέδρου του Σχολικού Συμβουλίου, Κωνσταντίνου Πουή, με θέμα: «Ενέργειες εξεύρεσης οικοπέδου για μεταστέγαση του Μουσικού Σχολείου Αλίμου». 
Στο ξεκίνημα της συνεδρίασης ο Πρόεδρος του Συμβουλίου διαπίστωσε τη νομιμότητα του Συμβουλίου, καθώς τα παρόντα μέλη ήταν περισσότερα από τα απόντα και όρισε ως Γραμματέα του Σχολικού Συμβουλίου την εκπαιδευτικό Βασιλική  Ζεπάτου ΠΕ 16.01. Στη συνέχεια ενημέρωσε το Συμβούλιο για τα ζητήματα που αφορούν τα προβλήματα και την ανεπάρκεια του υφιστάμενου σχολικού κτιρίου που καθιστούν αναγκαία τη μεταστέγαση του Μουσικού Σχολείου Αλίμου σε νέο ειδικών προδιαγραφών σχολικό κτίριο. Επίσης ενημέρωσε το Συμβούλιο για τις ενέργειες που έχουν γίνει μέχρι στιγμής από τους εμπλεκόμενους φορείς και τα προβλήματα που έχουν προκύψει ως προς την εξεύρεση οικοπέδου για την ανέγερση νέου κτιρίου για το Μουσικό Σχολείο Αλίμου. Ο Πρόεδρος του Συμβουλίου, στην κατεύθυνση συνέχισης των σχετικών ενεργειών,  και σε συνεργασία με τους καθηγητές του Μουσικού Σχολείου Αλίμου και τα μέλη του Σχολικού Συμβουλίου, υπέβαλε εισήγηση στο Σχολικό Συμβούλιο με τίτλο: «ΕΙΣΗΓΗΣΗ ΠΡΟΣ ΤΟ ΣΧΟΛΙΚΟ ΣΥΜΒΟΥΛΙΟ ΤΟΥ ΜΟΥΣΙΚΟΥ ΣΧΟΛΕΙΟΥ ΑΛΙΜΟΥ με θέμα:  «Ενέργειες εξεύρεσης οικοπέδου για μεταστέγαση του Μουσικού Σχολείου Αλίμου» για να συζητηθεί προκειμένου να τεθεί για λήψη απόφασης έγκρισής της. Η εισήγηση αναγνώστηκε δυνατά και ταυτόχρονα προβλήθηκε μέσω ψηφιακού προβολέα.  Έγινε συζήτηση πάνω στην εισήγηση και αφού προτάθηκαν προσθήκες, διορθώσεις και επαναδιατυπώσεις από τα παρόντα μέλη του Σχολικού Συμβουλίου, η εισήγηση μαζί με τις προτεινόμενες τροποποιήσεις της τέθηκε σε ψηφοφορία και το Σχολικό Συμβούλιο ομόφωνα αποφάσισε την έγκρισή της ως εξής: 


	«ΕΙΣΗΓΗΣΗ ΠΡΟΣ ΤΟ ΣΧΟΛΙΚΟ ΣΥΜΒΟΥΛΙΟ ΤΟΥ ΜΟΥΣΙΚΟΥ ΣΧΟΛΕΙΟΥ ΑΛΙΜΟΥ 
με θέμα: 
«Ενέργειες εξεύρεσης οικοπέδου για μεταστέγαση του Μουσικού Σχολείου Αλίμου»

Ο Διευθυντής, κ. Κ. Πουής, κατόπιν συνεργασίας με τους καθηγητές του Μουσικού Σχολείου Αλίμου και με τα μέλη του Σχολικού Συμβουλίου, εισηγείται το Σχολικό Συμβούλιο να αποφασίσει να αποσταλεί το παρακάτω κείμενο, ως έγγραφο, στους εξής φορείς, ώστε να προχωρήσουν οι  απαραίτητες ενέργειες εξεύρεσης οικοπέδου για την ανέγερση νέου κτιρίου όπου θα μεταστεγαστεί το Μουσικό Σχολείο Αλίμου. 
Αποδέκτες:
· Δήμαρχος Αλίμου, κ. Α. Κονδύλης 
· Δημοτικό Συμβούλιο Αλίμου
· Δημοτική Επιτροπή Παιδείας Αλίμου
· Περιφερειακός Διευθυντής Α΄/θμιας και Β΄/θμιας Εκπ/σης Αττικής, κ. Χ. Λόντος
· Διευθυντής Β΄/θμιας Εκπ/σης Δ΄ Αθήνας, κ. Α. Βαρελάς
· Περιφερειάρχης Περιφέρειας Αττικής, κ. Ε. Δούρου
Κοινοποίηση:
· Υπουργό Παιδείας, Έρευνας και Θρησκευμάτων, κ. Κ. Γαβρόγλου
· Γενικό Γραμματέα  Παιδείας, Έρευνας και Θρησκευμάτων, κ. Ι. Παντή
· Καλλιτεχνική Επιτροπή Μουσικών Σχολείων ΥΠ.Π.Ε.Θ.
· Πρόεδρο Δ.Σ. Κτιριακές Υποδομές Α.Ε., κ. Ι. Κοντούλη

Α. ΑΝΑΓΚΑΙΟΤΗΤΑ ΜΕΤΑΣΤΕΓΑΣΗΣ του ΜΟΥΣΙΚΟΥ ΣΧΟΛΕΙΟΥ ΑΛΙΜΟΥ σε ΝΕΟ ΚΤΙΡΙΟ
Το Μουσικό Σχολείο Αλίμου είναι δημόσιο διαδημοτικό σχολείο της Αττικής το οποίο εξυπηρετεί μαθητές που κατοικούν στις περιοχές: 
α) Α΄ Αθήνας: Δάφνη, Υμηττός, Καισαριανή, Ηλιούπολη, Βύρωνας, Καρέας, Ζωγράφου-Ιλίσια και τις περιοχές του 2ου Διαμερίσαμτος Δήμου Αθήνας που περικλείονται από τις οδούς/Λεωφόρους: Κοκκινοπούλου (από Λεωφ. Κατεχάκη), Ούλωφ Πάλμε, Υμηττού (μονοί αριθμοί), στη συμβολή της με τη Φορμίωνος, Ηλία Ηλιού (μονοί αριθμοί), Αμβροσίου Φραντζή (ζυγοί αριθμοί) και Καλλιρόης (μονοί αριθμοί), μέχρι και τη συμβολή της με τη Λεωφ. Συγγρού. 
β) Δ΄Αθήνας: Καλλιθέα, Μοσχάτο, Ν. Σμύρνη, Γλυφάδα, Ελληνικό- Αργυρούπολη, Άλιμος, Π. Φάληρο, Αγ. Δημήτριος. 
γ) Ανατολ. Αττική: Βούλα, Βουλιαγμένη.

Η αναγκαιότητα για μεταστέγαση και ανέγερση νέου σχολικού κτιρίου του Μουσικού Σχολείου Αλίμου (Μ.Σ. Αλίμου) σε άλλο μεγαλύτερο οικόπεδο έγκειται στους εξής κύριους λόγους:
1. Από την ίδρυσή του το 2000, το Μ.Σ. Αλίμου στεγάζεται σε σχολικό κτίριο (Κυθηρίων 69 & Δήμητρος 17) το οποίο είχε κτιστεί προκειμένου να στεγάσει Γενικό Γυμνάσιο ενώ το Μουσικό Σχολείο αποτελείται από Γυμνάσιο και Λύκειο σε ενιαία λειτουργία άρα εξ ορισμού το κτίριο δεν είχε τη δυνατότητα να εξυπηρετήσει τις ανάγκες ενός Μ.Σ. Έγιναν προσθήκες και μετατροπές στο αρχικό διδακτήριο με εκμετάλλευση του μέγιστου διαθέσιμου χώρου για στέγαση των Λυκειακών τάξεων, , να διαμορφωθούν αίθουσες διδασκαλίας ατομικών μουσικών οργάνων (studios) κ.ά. ώστε το σχολείο να λειτουργεί στοιχειωδώς. Ωστόσο η υποδομή δεν έχει το κτιριολογικό πρόγραμμα ούτε πληροί τις προδιαγραφές που ορίζονται από το ΥΠ.Π.Ε.Θ. και τις Κτιριακές Υποδομές (ΚτΥπ) Α.Ε. για την ανέγερση Μουσικού Σχολείου (Μ.Σ.). Το Μ.Σ. Αλίμου λειτουργεί με πολλά προβλήματα και πάνω από τα οριακά επίπεδα, και ιδιαίτερα τα τελευταία χρόνια «ασφυκτιά» στο δεδομένο χώρο. Η λειτουργία του στηρίζεται στην πολύ μεγάλη κατανόηση και υπομονή των εκπαιδευτικών και μαθητών, που ωστόσο δεν είναι ανεξάντλητη και χωρίς συνέπειες. 

2. Υπάρχει ανεπάρκεια αιθουσών διδασκαλίας ατομικών μουσικών οργάνων (studios), ανυπαρξία αιθουσών διδασκαλίας μουσικών συνόλων, αίθουσας συναυλιών, αίθουσας μουσικής τεχνολογίας, αίθουσας βιβλιοθήκης, αίθουσας διδασκαλίας θεάτρου, αίθουσας σίτισης και αποθηκευτικών χώρων για τη φύλαξη των μουσικών οργάνων, όπως προβλέπονται στα ειδικά κτιριολογικά προγράμματα των Μουσικών Σχολείων. Χαρακτηριστικά αναφέρουμε ότι:
· Το Μουσικό Σχολείο Αλίμου, με ενιαία λειτουργία Γυμνασίου και Λυκείου θα έπρεπε να έχει 2 Εργαστήρια Φυσικών Επιστημών. Απεναντίας, υπάρχει μία αίθουσα που λειτουργούσε τα τελευταία έτη ως τέτοιο εργαστήριο η οποία από το σχολικό έτος 2016-17 αναγκαστικά έχει μετατραπεί σε αίθουσα του Β1 τμήματος Λυκείου. Το τμήμα αυτό μετακινείται συχνά ώστε άλλα τμήματα διαφόρων τάξεων να έχουν τη δυνατότητα να διδάσκονται Φυσική και Χημεία στον ειδικό αυτό  εργαστηριακό χώρο.  Αυτό συνεπάζεται τη κατάρτιση πολύπλοκου προγράμματος εκ περιτροπής μετακινήσεων από αίθουσα σε αίθουσα όλων των τμημάτων Γυμνασίου και Λυκείου του σχολείου. Η μερική διεξαγωγή των μαθημάτων Φυσικών Επιστημών στον εργαστηριακό χώρο αλλά και η συνεχής χρήση του ως αίθουσας μη ειδικού σκοπού δυσχεραίνει ή και ακόμα αποτρέπει την προετοιμασία και υλοποίηση κάποιων πειραμάτων Φυσικής, Χημείας, Βιολογίας και Γεωλογίας-Γεωγραφίας.
· Το παρόν κτίριο του Μ.Σ. Αλίμου έχει 19 αίθουσες διδασκαλίας ατομικών μουσικών οργάνων (studios). Κατά τις 41 από τις 43 εβδομαδιαίες διδακτικές ώρες του ωρολογίου προγράμματος διεξάγονται μαθήματα οργάνων. Μόνο για τις 11 από τις 41 ώρες επαρκούν τα στούντιο. Σε όλες τις υπόλοιπες ώρες χρησιμοποιούνται και τα 19 στούντιο και εφαρμόζονται αναγκαστικές  λύσεις ελλείψει των επιπλέον απαιτούμενων χώρων.  Εφόσον είναι κενές, χρησιμοποιούνται αίθουσες τμημάτων, η αίθουσα Πληροφορικής, η αίθουσα πολλαπλών χρήσεων κ.ά. Συχνά χρησιμοποιούνται οι δύο εσωτερικοί απομονωμένοι διάδρομοι: ο Δ1 και ο Δ2, διαστάσεων περίπου 1,50 m Χ 5,70 m ο καθένας, πoυ είναι προθάλαμοι σε στούντιο. Αρκετές φορές χρησιμοποιούνται για διδασκαλία ατομικών μουσικών οργάνων, γωνιές και σημεία στους κυρίως διαδρόμους ή κάτω από το κλιμακοστάσιο. Ακόμα, σε κάποιες περιπτώσεις, ο ίδιος καθηγητής διδάσκει σε δύο ή περισσότερα παιδιά την ίδια ώρα ή αναγκαστικά μοιράζονται την ίδια αίθουσα δύο διαφορετικοί καθηγητές κατά το ήμισυ της ίδιας διδακτικής ώρας.  Επισημαίνεται ότι κατά κανόνα όλα τα λειτουργικά κενά δυστυχώς δεν καλύπτονται με τις απαιτούμενες προσλήψεις αναπληρωτών και ωρομισθίων καθηγητών. Εύκολα συνάγεται ότι με πλήρη στελέχωση του σχολείου, το πρόβλημα χώρου θα ήταν ακόμα πιο οξύ.
Μία από τις χειρότερες περιπτώσεις συμφόρησης είναι η 4η ώρα της Δευτέρας κατά την οποία χρειάζονται ακόμα 14 αίθουσες επιπλέον των 19 στούντιο (στ.). Έτσι αναγκαστικά στο διάδρομο Δ1 γίνεται τρομπέτα, στο διάδρομο Δ2 γίνεται βιολί. Η αίθουσα του Β1 Γυμνασίου αξιοποιείται για ταμπουρά (σε 3 μαθητές). Ο ίδιος καθηγητής μοιράζει το 45λεπτο ανάμεσα σε 2 μαθητές στα στούντιο 1 (σαξόφωνο), στ. 14 (κιθάρα) και στ. 18 (βιολί) ενώ στο στ. 19 το μάθημα του ταμπουρά γίνεται σε 4 μαθητές. Δύο διαφορετικοί καθηγητές πιάνου μοιράζονται τη διδακτική ώρα στο ίδιο στούντιο στις περιπτώσεις των στούντιο 7, 8 και 17. Ακόμα 4 στούντιο μοιράζονται από δύο διαφορετικούς καθηγητές: στ. 10 (βιολοντσέλο και βιολοντσέλο), στ. 6 (κοντραμπάσο και ηλεκτρικό μπάσο), στ. 15 (σαντούρι και κανονάκι) και στ. 16 (φλάουτο και σαξόφωνο). Προκειμένου να μη χάνεται διδακτικός χρόνος, οι καθηγητές διδάσκουν στους διαδρόμους παρά να μοιράζονται την αίθουσα, όταν αυτό είναι εφικτό και δεν ενοχλούνται οι υπόλοιπες τάξεις.
· Το Μ.Σ. Αλίμου είναι το μοναδικό Μουσικό Σχολείο της Αττικής στο οποίο λειτουργεί Τμήμα Ένταξης για μαθητές με προβλήματα όρασης. Αντιμετωπίζει  δύσκολες σύνθηκες και λειτουργεί κατά βάση σε αίθουσα 18,16 m2 που είναι πρώην αποθηκευτικός χώρος χωρίς φυσικό φωτισμό ή παράθυρα που έχει μετατραπεί σε αίθουσα διδασκαλίας. Στο χώρο αυτό πρέπει παράλληλα και να προετοιμάζουν  οι καθηγητές ειδικής αγωγής το υλικό των μαθημάτων αλλά και να διδάσκουν. Σε κάποιες διδακτικές ώρες, στον ίδιο αυτό χώρο αναγκάζονται να διδάσκουν ταυτόχρονα δύο  ή περισσότεροι καθηγητές διαφορετικά μαθήματα σε μαθητές διαφόρων τάξεων.
· Η αίθουσα του 2ου ορόφου που ήταν για κάποια χρόνια η αίθουσα σχολικής βιβλιοθήκης έχει μετατραπεί σε αίθουσα διδασκαλίας του Γ3 Λυκείου. 
· Αντί για αίθουσα συναυλιών που περιλαμβάνεται στα κτιριολογικά προγράμματα των Μ.Σ., υπάρχει αίθουσα πολλαπλών χρήσεων όπου μετά βίας χωρούν 90 -100 καθίσματα σε σχολείο με σχεδόν 400 μαθητές. Δεν χωρούν οι μαθητές όταν πραγματοποιούνται σχολικές εορτές και άλλες εκδηλώσεις, πόσο μάλλον οι προσκεκλημένοι γονείς και το λοιπό ακροατήριο. Η αίθουσα χρησιμοποιείται συνεχώς για τη διδασκαλία φυσικής αγωγής χορωδίας, και διαφόρων μουσικών μαθημάτων. Έτσι στα διεξαγόμενα στην αίθουσα αυτή σχετικά μουσικά μαθήματα υπάρχει συστηματική χρήση και μάλλον ταχύτερη φθορά του πιάνου με ουρά, το οποίο προορίζεται κυρίως για συναυλίες και εκδηλώσεις.  Η ανυπαρξία των απαραίτητων υποδομών λειτουργεί ως τροχοπέδη στη συμμετοχή σε κοινές δράσεις με άλλα σχολεία και φορείς, που πραγματοποιούνται στο χώρο του σχολείου.  
· Λειτουργούν υποβαθμισμένα και ανεπαρκώς και άλλοι χώροι του σχολείου: αύλειος χώρος, αίθουσα διδασκαλίας καλλιτεχνικών μαθημάτων,  γραφείο καθηγητών, το στούντιο 4 που είναι ταυτόχρονα και αποθήκη οργάνων κτλ. Οι 100 καθηγητές του σχολείου έχουν στη διάθεσή τους μόνο μία αίθουσα καθηγητών, εμβαδού 51,12 m2. Λόγω των συνεχών μετακινήσεων από αίθουσα σε αίθουσα οι καθηγητές και των τριών ξένων γλωσσών (Αγγλικά, Γαλλικά και Γερμανικά) και των ομαδικών μουσικών μαθημάτων αναγκάζονται να μεταφέρουν διαρκώς οπτικοακουστικό εξοπλισμό προκειμένου να εξυπηρετηθεί το μάθημά τους.
· Για τους 389 μαθητές (247 κορίτσια και 142 αγόρια) υπάρχουν 9 WC κοριτσιών και 5 WC αγοριών καθώς και 1 WC για ΑΜΕΑ. Oι προδιαγραφές του ΚτΥπ Α.Ε. ορίζουν 1 WC/20 κορίτσια και 1 WC – 2 ουρητήρια /40 αγόρια (ΚτΥπ Α.Ε. Οδηγός Μελετών για Διδακτήρια όλων των βαθμίδων εκπαίδευσης, Αθήνα 2008, σελ. 48). Επομένως θα έπρεπε αναλογικά να αντιστοιχούν 12 (12,35) WC για τα κορίτσια και  3,55 WC – 7,1 ουρητήρια για τα αγόρια.  Για τους 100 καθηγητές του σχολείου υπάρχει 1 τουαλέτα γυναικών, 1 τουαλέτα ανδρών και 1 για ΑΜΕΑ, ενώ βάσει του αρθ. 2 της Γ1/9900/27-11-1974 Υ.Α. (ΦΕΚ 1266/Β΄/3-12-1974) απαιτούνται 4 αποχωρητήρια με αριθμό απασχολούμενων ατόμων από 76 έως 100. Είναι φανερή η αριθμητική ανεπάρκεια των υπαρχουσών υποδομών, γεγονός που δυσκολεύει τη διασφάλιση σωστών συνθηκών υγιεινής στο σχολείο. 
· Οι επιβαλλόμενες, λόγω έλλειψης αιθουσών, επιπλέον μετακινήσεις μαθητών και εκπαιδευτικών από και προς διάφορες αίθουσες ανάμεσα σε συνεχόμενες διδακτικές ώρες που δε διαχωρίζονται με διάλειμμα, συνεπάγονται απώλεια διδακτικού χρόνου. 
· Η έλλειψη χώρων δημιουργεί περιορισμούς στους βαθμούς ελευθερίας κατάρτισης του ωρολογίου προγράμματος με αποτέλεσμα να προκύπτουν ενδεχομένως περισσότερα  και συχνότερα ενδιάμεσα κενά στο καθημερινό διδακτικό ωράριο των εκπαιδευτικών σε σχέση με αυτό των εκπαιδευτικών σε άλλα σχολεία. Κάποιοι εκπαιδευτικοί μπορεί να έχουν μάθημα από την 1η ώρα έως την 9η ώρα. 
3. Το Μ.Σ. Αλίμου λειτουργεί κατά κανόνα τα τελευταία χρόνια με 16 τμήματα Γυμνασίου και Λυκείου, ενώ παρουσιάζει αύξηση μαθητικού δυναμικού λόγω διατήρησής του σε μεγαλύτερο βαθμό στο Λύκειο. Το 2015-16 είχε 350 μαθητές. Φέτος όμως, το 2016-17 έχει 17 τμήματα με 389 μαθητές. Έχει 67 μόνιμους εκπαιδευτικούς ενώ με αποσπασμένους, αναπληρωτές και ωρομίσθιους ο αριθμός των υπηρετούντων εκπαιδευτικών είναι φέτος 100. Το σχολείο λειτουργεί σε οικόπεδο 3560 m2 και αποτελείται από κλειστούς χώρους συνολικής επιφάνειας 2700 m2. Το κτίριο πλέον δημιουργεί εμπόδια για τη διδασκαλία και την εκπλήρωση σε μέγιστο βαθμό όλων των εκπαιδευτικών και καλλιτεχνικών στόχων και επιδιώξεων που θα μπορούσαν να υλοποιηθούν στο Μουσικό Σχολείο, όπως αυτά που χαρακτηριστικά αναφέρθηκαν προηγουμένως. Οι μαθητές και εκπαιδευτικοί υφίστανται μέσα στο σχολικό χώρο τα αυξημένα επίπεδα έντασης του ήχου των δραστηριοτήτων που απορρέουν από τα μαθήματα χωρίς να έχει προβλεφθεί το κτίριο να παρέχει την απαραίτητη υψηλή ακουστική άνεση. Στα νέα κτίρια των Μουσικών Σχολείων, οι προδιαγραφές των Κτιριακών Υποδομών Α.Ε. (ΚτΥπ Α.Ε.) ορίζουν ακουστική μελέτη για τις αίθουσες διδασκαλίας μουσικής και την αίθουσα εκδηλώσεων. Επομένως, ο υπάρχον σχολικός χώρος του Μ.Σ. Αλίμου δημιουργεί συνθήκες καταπόνησης της ακοής, και σε συνδυασμό με την έλλειψη χώρου και το συνωστισμό μπορεί να οδηγεί σε κόπωση και μειωμένη απόδοση μαθητών και εκπαιδευτικών. Επίσης η μειωμένη αναλογία χώρου ανά μαθητή μέσα στο κτίριο και τον αύλειο χώρο δημιουργεί αυξημένα προβλήματα κυκλοφορίας και ασφάλειας των μαθητών. Επισημαίνεται ότι δεν υπάρχει αίθουσα ανάρρωσης λόγω έλλειψης χώρου.
4. Το Μ.Σ. Αλίμου υλοποιεί όλα τα μουσικά και γενικά μαθήματα που ορίζονται στο ωρολόγιο πρόγραμμα των Μουσικών Σχολείων και το Μ.Σ. Αλίμου είναι το μοναδικό Μουσικό Σχολείο της Αττικής για το οποίο δεν έχει λυθεί το ζήτημα της οριστικής στέγασης. Τα Μ.Σ. Παλλήνης, Ιλίου και Πειραιά, μετά την ίδρυση και λειτουργία τους τα πρώτα χρόνια σε κάποιο διάθεσιμο σχολικό κτίριο, προχώρησαν από την «προσωρινή» λύση στη μεταστέγαση σε νέο κτίριο που κτίστηκε με ειδικές προδιαγραφές για τη λειτουργία Μουσικού Σχολείου. Ομοίως, για τα περισσότερα των παλαιότερα ιδρυθέντων Μουσικών Σχολείων σε όλη τη χώρα,  η πολιτεία μερίμνησε και έχτισε νέα ειδικών προδιαγραφών κτίρια. Ενδεικτικά αναφέρουμε το Μ.Σ. Τρίπολης, που όπως και το Μ.Σ. Αλίμου, ιδρύθηκε το 2000, το Μ.Σ. Σπάρτης που ιδρύθηκε το 2001 τα οποία απέκτησαν πρόσφατα νέα βιοκλιματικά κτίρια. Ακόμα και τα Μ.Σ. Πρέβεζας και Βέροιας που ιδρύθηκαν και λειτούργησαν το 2009 οδεύουν προς οριστική διευθέτηση της μόνιμης και με ειδικές προδιαγραφές στέγης τους, με ενέργειες των αρμοδίων φορέων. Για το Μουσικό Σχολείο Χαλκίδας που ιδρύθηκε και λειτούργησε το 2014, ήδη έχει εξασφαλιστεί οικόπεδο και εκπονείται το κτιριολογικό πρόγραμμα του νέου διδακτηρίου.  Το 2017 παραδόθηκε και λειτουργεί σε κτίριο με πλήρεις και ειδικές προδιαγραφές στην περιοχή Ακαδημία Πλάτωνος  το Μουσικό Σχολείο Αθήνας που ιδρύθηκε θεσμικά το 2010. Επομένως, το Μ.Σ. Αλίμου έχει «αδικηθεί» σε σχέση με άλλα Μουσικά Σχολεία και ως προς το γεγονός ότι είναι διαδημοτικό σχολείο που δέχεται μαθητές από περιοχές της Αττικής που αποτελούν μεγάλη πληθυσμιακή δεξαμενή.
5. Η έλλειψη χώρου αφορά και τη μη δυνατότητα περαιτέρω δημιουργικής ανάπτυξης του σχολείου με αύξηση του μαθητικού δυναμικού ακολουθώντας τις τάσεις αυξημένης ζήτησης που έχει το Μ.Σ. Αλίμου τα τελευταία χρόνια. Λόγω των περιορισμένων κτιριακών υποδομών, το σχολείο κάθε έτος μπορεί να δεχθεί μόνο 72 νέους μαθητές, δηλαδή τρία τμήματα στην Α΄τάξη Γυμνασίου. Με βάση τον ολοένα αυξανόμενο αριθμό των αιτήσεων, μόνο ένας στους σχεδόν 4 υποψηφίους έφτασε να εισάγεται, κατόπιν των εισαγωγικών εξετάσεων, καθιστώντας το ένα από τα πιο δύσκολα Μουσικά Σχολεία της χώρας για εισαγωγή. Η βαθμολογία του τελευταίου κατά σειρά επιτυχόντα είναι συνήθως πολύ ψηλή, περίπου 90/100, τα τελευταία χρόνια. Για το 2016-17 η βάση εισαγωγής ανέβηκε στο 92,25 με άριστα το 100. Αυτό σημαίνει ότι  πολλοί άριστοι υποψήφιοι στερούνται φοίτησης λόγω της ελλιπούς κτιριακής υποδομής, ενώ σε άλλα Μουσικά Σχολεία που δεν υπάρχει αυτό το πρόβλημα εισάγονται περισσότεροι μαθητές, π.χ. 4 τμήματα, ή εισάγονται 3 τμήματα με λιγότερο αριθμό υποψηφίων. Η αδυναμία εισαγωγής περισσότερων μαθητών στο Μ.Σ. Αλίμου δημιουργεί ανισότητα πρόσβασης για τους μαθητές που διαδημοτικά κατοικούν στους δήμους και περιοχές δικαιοδοσίας του Μ.Σ. Αλίμου σε σχέση με μαθητές άλλων Μουσικών Σχολείων της χώρας. Με βάση τα στατιστικά στοιχεία των εισαγωγικών εξετάσεων σε συνδυασμό με τη ζήτηση και το υψηλό επίπεδο των υποψηφίων, το Μουσικό Σχολείο Αλίμου θα έπρεπε να εισάγει τουλάχιστον 4 τμήματα και δυνητικά 5 κάθε έτος στην Α΄ τάξη Γυμνασίου. Από τις ίδιες περιοχές, μέσα σε 8 έτη, δηλαδή από το 2009 μέχρι το 2016,  οι υποψήφιοι αυξήθηκαν κατά 63,4 %, και η βαθμολογική βάση εισαγωγής ανέβηκε κατά 11,5 %. Με βάση τις παραπάνω τάσεις, το νέο διδακτήριο του Μ.Σ. Αλίμου θα πρέπει να προβλεφθεί στη βέλτιστη περίπτωση για 24 μαθητές Χ  4 τμήματα Χ 6 τάξεις (Γυμνασίου και Λυκείου) = 576 μαθητές και λαμβάνοντας υπόψη τυχόν ισοψηφίες ή μετεγγραφές μαθητών από άλλα Μουσικά Σχολεία, θα πρέπει να σχεδιαστεί για 576-600 μαθητές.
6. Το Μ.Σ. Αλίμου, όπως και τα λοιπά Μουσικά Σχολεία, έχει καταξιωθεί στην κοινωνία ώς δημόσιο σχολείο δευτεροβάθμιας εκπαίδευσης που παρέχει εμπλουτισμένη μορφή εκπαίδευσης συνδυάζοντας μαθήματα γενικής και μουσικής παιδείας. Έχει να επιδείξει μεγάλα ποσοστά επιτυχόντων σε ΑΕΙ και ΤΕΙ, υλοποίηση πληθώρας πολιτιστικών και άλλων σχολικών προγραμμάτων, εκπαιδευτικών δραστηριοτήτων, ευρωπαϊκών προγραμμάτων, συναυλιών, εκδηλώσεων, μουσικοθεατρικών παραστάσεων, εικαστικών και οπτικοακουστικών δραστηριοτήτων και συμπράξεων με άλλους κοινωνικούς και πολιτιστικούς φορείς. Στο σχολείο λειτουργούν 16 Μουσικά Σύνολα καλύπτοντας μεγάλο φάσμα μουσικών ιδιωμάτων. Ενδεικτικά αναφέρουμε ότι κατά την προηγούμενη σχολική χρονιά πραγματοποιήθηκαν πάνω από 60 συναυλίες- εκδηλώσεις. Μαθητές και δράσεις του σχολείου έχουν επιλεχθεί για συμμετοχή ή έχουν βραβευθεί ή διακριθεί στο πλαίσιο έγκριτων διοργανώσεων, π.χ. Πανελλήνιοι Μαθητικοί Μουσικοί Αγώνες, Πανελλήνιοι  Διαγωνισμοί Βιολογίας και Αστρονομίας, Ευρωπαϊκό Κοινοβούλιο Νέων, Young Business Talents, 14o Φεστιβάλ Camera Zizanio, Βουλή των Εφήβων κ.ά. Το σχολείο έχει συμμετάσχει σε κοινωνικές δράσεις, σε πρόγραμμα αναδοχής- κοινωνικοποίησης σκύλων-οδηγών για τυφλά άτομα  κ.ά. Το Μ.Σ. Αλίμου στηρίζει συστηματικά εκδηλώσεις στο Δήμο Αλίμου, π.χ. μουσική υποστήριξη των μαθητικών παρελάσεων των σχολείων του Δήμου κατά τις εθνικές εορτές, λιτανεία του Επιταφίου του Ι.Ν. Παναγίας Μυρτιδιώτισσας, συμμετοχή σε τοπικές, δημοτικές και διαδημοτικές πολιτιστικές εκδηλώσεις, κοινωνικές δράσεις σε συνεργασία με φορείς του Δήμου κτλ.
Το Μ.Σ. Αλίμου έχει επιλεγεί από το Τμήμα Φιλοσοφίας, Παιδαγωγικής και Ψυχολογίας και το Τμήμα Μουσικών Σπουδών του Εθνικού Καποδιστριακού Πανεπιστημίου Αθηνών, και τα τελευταία έτη υλοποιείται συστηματικά Πρακτική Άσκηση φοιτητών σ΄αυτό.  Το 2016-17 το σχολείο απέσπασε το 1ο Βράβειο στον 8ο Διαγωνισμό Ελληνόφωνων Εκπαιδευτικών Ιστότοπων στην κατηγορία «Γενικά Λύκεια, ΕΠΑΛ, ΕΚ ΤΕΕ Ειδικής Αγωγής, Δημόσια- Ιδιωτικά ΙΕΚ, ΕΠΑΣ, ΟΑΕΔ». Από το 2000 που ιδρύθηκε το Μ.Σ. Αλίμου, στις 5 από τις 7 έκτοτε συγκροτήσεις και θητείες της Καλλιτεχνικής Επιτροπής, η οποία αποτελεί το ειδικό γνωμοδοτικό όργανο  του ΥΠ.Ε.Π.Θ. που χαράζει εκπαιδευτική πολιτική για τα Μουσικά Σχολεία της Ελλάδας, έχουν διατελέσει ή διατελούν μέλη ή γραμματέας εκπαιδευτικοί Μουσικής του Μ.Σ. Αλίμου. Ομοίως, εκπαιδευτικοί Μουσικής του σχολείου έχουν διατελέσει μέλη της Ομάδας Εργασίας  της Πράξης «Αναβάθμιση Μουσικών και Καλλιτεχνικών Σχολείων» του ΥΠ.Π.Ε.Θ. το 2013-15 οι οποίοι, μεταξύ άλλων υλοποίησαν επιμόρφωση στις ΤΠΕ για  εκπαιδευτικούς Μουσικής-πολλαπλασιαστές απ΄ όλα τα Μουσικά Σχολεία της χώρας. Επίσης, εκπαιδευτικοί του σχολείου επιλέχθηκαν ως εμπειρογνώμονες κριτές ή εκπονητές  των νέων προγραμμάτων σπουδών μουσικών και γενικών μαθημάτων το 2014-2015 στο πλαίσιο σχετικής Πράξης του Ινστιτούτου Εκπαιδευτικής Πολιτικής. 
Το Μ.Σ. Αλίμου έχει προσκληθεί από έγκριτους φορείς να συμμετάσχει με μουσικά σύνολά της σε επίσημες εκδηλώσεις στην  Ελλάδα και το εξωτερικό. Έχει συμμετάσχει στον εορτασμό εθνικών επετείων στη Βουλή των Ελλήνων και στο ΥΠ.Π.Ε.Θ. Έχει πραγματοποιήσει συναυλίες: στο Μουσείο της Ακρόπολης για ηγετικά στελέχη Ευρωπαϊκών Υπουργείων Παιδείας στο πλαίσιο της Ελληνικής Προεδρίας της Ευρωπαϊκής Ένωσης το 2013 κατόπιν πρόσκλησης του ΥΠ.Π.Ε.Θ., στην Αγ. Πετρούπολη το 2008 κατόπιν πρόσκλησης του εκεί Ελληνικού Προξενείου, στην Κωνσταντινούπολη το 2013 κατόπιν πρόσκλησης της Ζωγραφείου Σχολής, σε διάφορες πόλεις του Ισραήλ το 2014, 2015 και 2017 κατόπιν πρόσκλησης του Πατριαρχείου Ιεροσολύμων, στο Μόναχο το 2016 κατόπιν πρόκλησης της εκεί ελληνικής κοινότητας, στο πλαίσιο των εργασιών της  Βουλής των Εφήβων τα τελευταία έτη κατόπιν πρόσκλησης της Οργανωτικής Επιτροπής, κ.ά.  
Είναι μεγάλο κρίμα το Μ.Σ. Αλίμου - με καταξιωμένο εκπαιδευτικό, καλλιτεχνικό και κοινωνικό έργο - 17 χρόνια μετά την ίδρυσή του, να παραμένει με  άλυτο το κτιριακό του πρόβλημα και να αποτελεί ένα από τα Μουσικά Σχολεία της χώρας με τις πιο προβληματικές και δυσλειτουργικές συνθήκες ως προς τη σχολική υποδομή και από τα  λίγα που δεν έχει ακόμα αποκτήσει κατάλληλη και με ειδικές προδιαγραφές κτιριακή υποδομή. Το νέο κτίριο είναι απαραίτητο για τη βιωσιμότητα του σχολείου και θα αποτελεί πόρο προστιθέμενης αξίας για το εκπαιδευτικό όραμα του σχολείου και τις δυνατότητες για μεγαλύτερο άνοιγμά του στην κοινωνία. Επίσης θα είναι και σε συνέργεια με το γενικότερο πλαίσιο ανάπτυξης του νοτίου τομέα της Αττικής, π.χ. νέα Λυρική Σκηνή και Εθνική Βιβλιοθήκη που ολοκληρώθηκε στην Καλλιθέα από το Ίδρυμα Σταύρου Νιάρχου, τα έργα ανάπλασης του Ελληνικού κ.ά. Θα μπορούσε το Μ. Σ. Αλίμου να αποτελεί συνεργαζόμενο σχολείο με τους πολιτιστικούς αυτούς φορείς, θα μπορούσαν να οργανωθούν ανταλλαγές και συμπράξεις με σχολεία άλλων χωρών, master classes κτλ. Έτσι το Μ.Σ. Αλίμου θα είχε την υλικοτεχνική υποδομή να συμβάλει πιο αποτελεσματικά και με νέες δυνατότητες στη δημιουργία πολιτισμού και παιδείας σε σχέση με την ευρύτερη κοινωνία και τις δομές της.
7. Πρέπει άμεσα να βρεθεί νέο οικόπεδο και να προχωρήσουν οι σχετικές διαδικασίες επειδή γενικότερα με την πάροδο του χρόνου λιγοστεύουν τα ελεύθερα και κατάλληλα οικόπεδα ή  ενδεχομένως δεσμεύονται  για άλλες χρήσεις. Επίσης πρέπει να ενταχθεί το έργο μελέτης και ανέγερσης του νέου κτιρίου του Μουσικού Σχολείου Αλίμου εγκαίρως και με προτεραιότητα σε χρηματοδοτικό πρόγραμμα της περιόδου 2014-2020, π.χ. Περιφερειακό Επιχειρισιακό Πρόγραμμα, καθώς ήδη προχωρά ο προγραμματισμός νέων υποδομών και η δέσμευση των απαιτούμενων προϋπολογισμών. 
8. Επισημαίνεται ότι το Μ.Σ. Αλίμου, με την αρ. πρωτ. 1416/5-4-2017 απάντησή του στο υπ΄αρ. 5630β/3-4-2017 έγγραφο της ΔΙ.Δ.Ε. Δ΄ Αθήνας με θέμα: «Χαρτογράφηση κτιριακών υποδομών εκπαίδευσης», θέτει ως αναγκαία παρέμβαση άμεσης προτεραιότητας την «Ανέγερση υποδομής (ΑΝΑΖΗΤΕΙΤΑΙ ΝΕΟ ΟΙΚΟΠΕΔΟ)» βάσει κριτηρίων προτεραιοποίησης και με προσδοκώμενο αριθμό ωφελούμενων μαθητών: 600.  
Η μεταρρύθμιση στο Γενικό Λύκειο και η αλλαγή του τρόπου εισαγωγής των μαθητών στην τριτοβάθμια εκπαίδευση που παρουσιάστηκε στις 9-5-2017 από τον Πρωθυπουργό, κ. Α. Τσίπρα, καθώς και η νέα δυνατότητα εισαγωγής μαθητών με κατατακτήριες εξετάσεις στη Β΄ και Γ΄ τάξη  Λυκείου των Μουσικών Σχολείων, σύμφωνα με την υπ΄ αρ. 64379/Δ2/18-4-2017 Υ.Α. «Λειτουργία Μουσικών Σχολείων» (ΦΕΚ 1405/τ. Β΄/25-4-2017), αναμένεται να δημιουργήσουν περαιτέρω αύξηση μαθητών Λυκείου στο Μουσικό Σχολείο Αλίμου στα επόμενα σχολικά έτη.   
Β.  ΠΡΟΗΓΟΥΜΕΝΕΣ ΕΝΕΡΓΕΙΕΣ - ΠΡΟΤΑΣΕΙΣ
Η μεταστέγαση του Μουσικού Σχολείου Αλίμου και η ανοικοδόμηση νέου σχολικού κτιρίου ειδικών προδιαγραφών αποτελεί πάγιο και χρόνιο αίτημα όλων των μελών της σχολικής κοινότητας και έχει αποτελέσει αντικείμενο διαβουλεύσεων και ενεργειών από την πλευρά του Δήμου Αλίμου, του συλλόγου  Γονέων-Κηδεμόνων και των εμπλεκόμενων με το σχολείο φορέων.
Το παρόν Σχολικό Συμβούλιο εκτιμά τις παλιότερες ενέργειες και πρωτοβουλίες των διαφόρων φορέων, όπως το αρ. πρωτ. 207/10-5-2013 έγγραφο του Συλλόγου Γονέων και Κηδεμόνων του Μ.Σ. Αλίμου, το αρ. πρωτ. 18507/26-9-2013 έγγραφο του τέως Δημάρχου Αλίμου κ. Ορφανού, το από 25-7-2013 Ψήφισμα του Δημοτικού Συμβουλίου Αλίμου, το αρ. πρωτ. 2150/23-9-2013 έγγραφο του Μουσικού Σχολείου, το αρ. πρωτ. 121/24-9-2013 έγγραφο της Ένωσης Συλλόγων Γονέων  και Κηδεμόνων Δήμου Αλίμου, την υπ. Αρ. Απόφαση 287/2013 του Δημοτικού Συμβουλίου Αλίμου με το από 26-6-2013 απόσπασμα πρακτικού με θέμα 12: «Συζήτηση και λήψη απόφασης για τη Σχολική Στέγη στον Άλιμο» και το υπ΄ αρ. 2134/11-6-2015 έγγραφο του Μ.Σ. Αλίμου.
Επίσης, το Σχολικό Συμβούλιο εκτιμά τις πιο πρόσφατες ενέργειες για τις οποίες ενημερώθηκε, όπως: το ενδιαφέρον του Αντιπεριφερειάρχη Νοτίου Τομέα Περιφέρειας Αττικής, κ. Χ. Καπάταη, για εξεύρεση λύσης στο πρόβλημα κατόπιν της συνάντησης στις 5 -7-2016 με τη Διεύθυνση και αντιπροσωπεία του Συλλόγου Καθηγητών και του Συλλόγου Γονέων του σχολείου και το ενδιαφέρον του Αντιπεριφερειάρχη Οικονομικών Περιφέρειας Αττικής, κ. Χ. Καραμάνου, για ένταξη της μελέτης και της ανέγερσης του νέου κτιρίου του Μ.Σ. Αλίμου στον οικονομικό προγραμματισμό της Περιφέρειας Αττικής. Ομοίως, το Σχολικό Συμβούλιο εκτιμά το ενδιαφέρον του Δημάρχου Αλίμου, κ. Α. Κονδύλη, του Δημοτικού Συμβουλίου Αλίμου, της Αντιδημάρχου Αλίμου κας. Θ. Σύρμα και της Ένωσης Συλλόγων Γονέων και Κηδεμόνων Δήμου Αλίμου, που είχε ως αποτέλεσμα να παρθεί  ομόφωνη απόφαση του Δημοτικού Συμβουλίου Αλίμου (Θέμα 1ο : Θέματα εκπαίδευσης και παιδείας στο Δήμο Αλίμου) κατά τη 10η δημόσια τακτική συνεδρίαση της 26-4-2017 με την οποία εγκρίθηκε το μεγαλύτερο μέρος της υπ΄ αρ. 217/19-4-2017 εισήγησης της Ένωσης Συλλόγων Γονέων και Κηδεμόνων Δήμου Αλίμου για θέματα παιδείας στον Άλιμο, στην οποία προστέθηκε το θέμα της ανάγκης μεταστέγασης και ανέγερσης νέου κτιρίου για το Μουσικό Σχολείο Αλίμου. Η προσθήκη αυτή έγινε με παρέμβαση του Προέδρου του Συλλόγου Γονέων και Κηδεμόνων του Μ.Σ. Αλίμου, κ. Ε. Μιχαλάτου. Το σχετικό απόσπασμα πρακτικού του Δήμου Αλίμου δεν είχε ακόμα αναρτηθεί στη «Διαύγεια» μέχρι την 10/5/2017, ημερομηνία πραγματοποίησης της συνεδρίασης του Σχολικού Συμβουλίου του Μ.Σ. Αλίμου για τη λήψη της παρούσας απόφασης. 
Από το ιστορικό των εγγράφων και τη σχετική με το ζήτημα ενημέρωση, προκύπτει ότι οι ενέργειες   επικεντρώθηκαν στην αναγνώριση της ανάγκης μεταστέγασης του Μ.Σ. Αλίμου και στην ανάκληση της από 25-4-2013 απόφασης παραχώρησης στο Τ.Α.Ι.Π.Ε.Δ. για εκποίηση του οικοπέδου Β.Κ. 2096 επί των οδών Ρώμα και Μεταξά (Ο.Τ. 11) και επιστροφής του στον Δήμο Αλίμου, ώστε να κτιστεί εκεί το νέο κτίριο του Μ.Σ. Αλίμου. Το εν λόγω οικόπεδο είχε παραχωρηθεί με  την Φ.31.3147/6-3-2000 απόφαση της Κτηματικής Εταιρίας του Δημοσίου στον Δήμο Αλίμου για να κτιστεί κλειστό γυμναστήριο. To 2016 το οικόπεδο πέρασε στη δικαιοδοσία της Εταιρίας Ακινήτων Δημοσίου Α.Ε. και βάσει των διατάξεων πρέπει πλέον ο Δήμος Αλίμου να καταβάλει αντίτιμο για την επιστροφή του. Το εμβαδόν του οικοπέδου αναφέρεται ως 5013 m2 στο υπ΄αρ. 18507/26-9-2013 έγγραφο του Δημάρχου Αλίμου ενώ ως 6 στρέμματα στην 287/2013 Απόφαση του Δημοτικού Συμβουλίου Αλίμου (Απόσπασμα πρακτικού της 26-6-2013: ΑΔΑ:ΒΛ45ΩΨΒ-ΔΕΛ. Το πολυγωνικό σχήμα του οικοπέδου και το ότι συνορεύει απευθείας με πολυκατοικίες και με πρώην εκθεσιακό χώρο επίπλων δημιουργούν ιδιαιτερότητες ως προς την αντιμετώπιση της δόμησης ενός σχολείου, και δη Μουσικού Σχολείου, με δεδομένο τον ισχύον  συντελεστής δόμησης 0,80.  
Επίσης είναι γνωστό στο Σχολικό Συμβούλιο του Μ.Σ. Αλίμου η ύπαρξη του οικοπέδου στο Ο.Τ. 370 μεταξύ των οδών 17ης Νοεμβρίου 1973, Νήσου Ρω, Λευκωσίας και ρέματος το οποίο απαλλοτριώθηκε από τον ΟΣΚ για να κτιστεί το καταργηθέν στη συνέχεια από το ΥΠ.Π.Ε.Θ. 8ο Δημοτικό Σχολείο Αλίμου. Βάσει της υπ΄αρ. Π. 1836/588/20-3-1985 κήρυξης απαλλοτρίωσης (ΦΕΚ 190/τ. Δ΄/7-5-1985) και της σχετικής αρ. Φ53248/15177/23-7-1986 ειδοποίησης για παρακατάθεση της προσωρινής αποζημίωσης των ιδιοκτητών (ΦΕΚ 674/τ. Δ΄/21-8-1986) το οικόπεδο αυτό έχει  εμβαδόν 7000 m2 και σύμφωνα με το οριστικό διάγραμμα του Κτηματολογίου 7694,13 m2. Βάσει των στοιχείων της Πολεοδομικής υπηρεσίας έχει συντελεστή δόμησης 0,80.
Επισημαίνεται ότι η εξεύρεση και η επιλογή οικοπέδου για ανέγερση νέου διδακτηρίου πρέπει να έχει γνώμονα την κάλυψη των τωρινών και μελλοντικών αναγκών του Μ.Σ. Αλίμου. Εκτιμάται ότι η επιφάνεια κυρίων επιμέρους ωφέλιμων χώρων του σχολείου οπωσδήποτε θα πρέπει να ξεπερνά τα 5000 m2.  Το ζήτημα χρήζει μελέτης μηχανικού αλλά στην προσέγγιση αυτή λαμβάνονται δεδομένα από άλλα Μουσικά Σχολεία βάσει των κτιριολογικών προγραμμάτων και των τεχνικών περιγραφών οικοδομικών εργασιών τους:
	ΣΥΓΚΡΙΤΙΚΑ ΣΤΟΙΧΕΙΑ ΚΤΙΡΙΩΝ ΜΟΥΣΙΚΩΝ ΣΧΟΛΕΙΩΝ (με ειδικές προδιαγραφές)

	ΜΟΥΣΙΚΟ ΣΧΟΛΕΙΟ
	ΔΥΝΑΜΙΚΟΤΗΤΑ ΜΑΘΗΤΩΝ
	ΣΥΝΟΛΙΚΗ ΕΠΙΦΑΝΕΙΑ ΟΙΚΟΠΕΔΟΥ (m2)
	ΣΥΝΟΛΙΚΗ ΕΠΙΦΑΝΕΙΑ ΔΟΜΗΣΗΣ ΔΙΔΑΚΤΗΡΙΟΥ
	ΕΠΙΦΑΝΕΙΑ ΚΥΡΙΩΝ ΩΦΕΛΙΜΩΝ ΧΩΡΩΝ ΤΟΥ ΣΧΟΛΕΙΟΥ* (m2)

	ΠΑΛΛΗΝΗΣ
	600
	13500
	
	4015

	ΙΛΙΟΥ
	350-450
	6500
	
	4850

	ΚΑΡΔΙΤΣΑΣ
	280
	13455,2
	6707,35
	

	ΤΡΙΠΟΛΗΣ
	160
	4733,75
	3616,44
	3335,8


*Κύριοι ωφέλιμοι χώροι του σχολείου: περιλαμβάνουν χώρους διοίκησης, βοηθητικούς χώρους, γενικούς χώρους διδασκαλίας, χώρους μουσικής διδασκαλίας, ειδικούς χώρους (τραπεζαρία κ.ά.) και αίθουσα συναυλιών
Στην υπό εξέλιξη μελέτη του Μ.Σ. Χαλκίδας, το κτιριολογικό πρόγραμμα είναι για 240 μαθητές για κτίριο σε οικόπεδο 5512 m2 με συνολική επιφάνεια δόμησης 4862 m2. Ο Δήμος Πρέβεζας, με την Απόφαση 332/2016 (ΑΔΑ:6ΟΔΠΩΞΧ-ΩΓΟ) παραχώρησε δωρεάν οικόπεδό του με εμβαδόν 26111 m2 στην ΚτΥπ Α.Ε. για τη μελέτη και την κατασκευή του νέου ειδικών προδιαγραφών κτιρίου του Μ.Σ. Πρέβεζας.
Το Σχολικό Συμβούλιο επισημαίνει ότι τα τελευταία χρόνια της οικονομικής κρίσης της χώρας, οι κυβερνήσεις και οι ηγεσίες του ΥΠ.Π.Ε.Θ. όχι μόνο μερίμνησαν για την εξασφάλιση των πόρων και της θεσμικής συνέχειας για την όσο το δυνατόν εύρυθμη λειτουργία των Μουσικών Σχολείων, αλλά προέβη και στην ίδρυση νέων Μουσικών Σχολείων που λειτουργούν στη Χαλκίδα (2014), στην Αλεξανδρούπολη (2015) και στην Αθήνα (2016). Επίσης, την περασμένη εβδομάδα ανακοινώθηκε ότι θα ιδρυθούν και θα λειτουργήσουν από το σχολικό έτος 2017-18 τρία νέα Μουσικά Σχολεία: Λιβαδειάς, Ελευσίνας και Καστοριάς. Πρέπει, κατ΄αναλογία, να υπάρξει μέριμνα για την επίλυση του κτιριακού προβλήματος του Μουσικό Σχολείου Αλίμου. Το σχολείο πρέπει να αποκτήσει τη στέγη που του αξίζει και που δικαιούται. 
Θέτοντας υπόψη σας όλα τα παραπάνω, τα παρόντα μέλη του Σχολικού Συμβουλίου του Μ.Σ. Αλίμου αποφασίζει ομόφωνα:
1. Παρακαλεί για τις άμεσες και συστηματικές ενέργειές σας ώστε να  εξευρεθεί κατάλληλο οικόπεδο για την ανέγερση νέου σχολικού κτιρίου με ειδικές προδιαγραφές Μουσικού Σχολείου για τη μεταστέγαση του Μουσικού Σχολείου Αλίμου και να πιστοποιήσετε το αίτημα μεταστέγασης του σχολείου. Το οικόπεδο αυτό δεν μπορεί να είναι κατάλληλο μόνο για κτιριολογικό πρόγραμμα μουσικού σχολείου ως προς λιγότερους μαθητές από τους σημερινούς του Μ.Σ. Αλίμου, αλλά να καλύπτει τις σημερινές ανάγκες αλλά και τις προσδοκώμενες, δηλαδή για 400-600 μαθητές.
2. Σας γνωστοποιεί και ότι τα μέλη του Σχολικού Συμβουλίου και τα διακριτά συλλογικά όργανα και η διεύθυνση του Μ.Σ. Αλίμου είναι στη διάθεσή σας για συνεργασία προκειμένου να επιλυθεί το χρονίζον και επείγον πρόβλημα της εύρεσης οικοπέδου και κατασκευής νέου κτιρίου σε εύλογο χρόνο προκειμένου να μην χαθούν οι δυνατότητες χρηματοδότησής του μέσω προγραμμάτων της τρέχουσας προγραμματικής περιόδου.  
3. Ζητά να διερευνήσετε όλες τις περιπτώσεις διαθέσιμων οικοπέδων, συμπεριλαμβανομένου αυτού του Ο.Τ. 370 του Δήμου Αλίμου, μεταξύ των οδών 17ης Νοεμβρίου 1973, Νήσου Ρω, Λευκωσίας και ρέματος, για το οποίο μπορείτε να ζητήσετε από την «Κτιριακές Υποδομές» Α.Ε. να εξετάσει το συγκεκριμένο ακίνητο ως προς τη δυνατότητα υλοποίησης κτιριολογικού προγράμματος για Μουσικό Σχολείο σ΄αυτό.
4. Παρακαλεί για την εξέταση των δυνατοτήτων αξιοποίησης κατάλληλων οικοπέδων που μπορούν να καταστούν διαθέσιμα μετά από τροποποίηση του πολεοδομικού σχεδίου του δήμου ή από δωρεά ή να ζητηθεί η παραχώρηση οικοπέδου για το νέο κτίριο του Μ.Σ. Αλίμου από την προς ανάπτυξη έκταση/ανάπλαση του παλιού αεροδρομίου του Ελληνικού ή από την ανάπλαση της παραλιακής ζώνης. 
5. Παρακαλεί για τη γνωστοποίηση της εξέλιξης των ενεργειών και των τυχόν νέων περιπτώσεων                       οικοπέδων που θα προκύψουν. 
Οραματιζόμαστε και διεκδικούμε ένα σχολείο το οποίο με τη λειτουργικότητα αλλά και τη λειτουργία του να επαληθεύει την αρχική – και πρωταρχική σημασία της σχολικής «αίθουσας»: ένα χώρο που λάμπει αλλά και μεταδίδει το φως του, δηλαδή εκπαιδεύει και υπηρετεί με τρόπο σύγχρονο αλλά και ουσιαστικό τη Γνώση, τον  ‘Ανθρωπο και την Κοινωνία.»
Για το λόγο αυτό συντάσσεται η πράξη αυτή και υπογράφεται.

Ο Πρόεδρος                                                  Η Γραμματέας                                                 Οι καθηγητές

